egenandel
Store norske leksikon,Samfunn,Arbeid og velferd,Folketrygd og pensjon
Egenandel, den økonomiske andel en person dekker selv i forbindelse med en tjeneste som for øvrig er dekket på annen måte. Brukes særlig i forbindelse med tjenester innen helsevesenet og i forsikring.
Folketrygden har to egenandelstak (satser fra 1. januar 2017): egenandelstak 1 gjelder egenandeler til legehjelp, psykolog, reiseutgifter til/fra behandling, medisiner på blå resept, laboratorieprøver og radiologiske undersøkelser. Her er egenandelen på maks 2205 kroner, egenandelstak 2 gjelder fysioterapi, refusjonsbetinget tannbehandling, opphold i opptreningsinstitusjon og behandlingsreise til utlandet. Her er egenandelen på maks 1990 kroner. Når taket er nådd utsteder HELFO frikort som gjelder for resten av kalenderåret. Dette skjer automatisk for begge typer frikort. Det betales ikke egenandeler for barn under 16 år.Innen forsikring trekkes egenandel fra ved skadeoppgjør. Man kan vanligvis redusere premiens størrelse ved å påta seg en høyere egenandel.